**Las vrenhas**

— A çò que pait, mossur, qu'i a a vòste un medecin hòrt adret.

— S'ic dic...

— E benlèu me sàuretz tirar un gart de chaucs a las tafanas ?

— Ond t'ès enqüèra anat vorcar, l'Illustre ?

L'aperèvam Pilula, l'Illustre Pilula, un gent de chic de harda e pro malastruc.

— Mossur, qu'es la fauta deu Dupart. Me l'aví pas avisat.

S'estujèva darrèr la cabana de la soa vinha.

— La soa vinha avè chaucs? Ajaca-te sus la taula e hèi-me véder aquò...

— Me hècitz pas tròp mau, se se pòt...

— Mès son pas chaucs, aquò ?

— Ò nani, que son plombs. M'a pas mancat. E pertant qu'i hadè escurada, ua bròja escurada entà vrenhar un chic.

Sonque un chic, entà jo e Sidonia, la vesia. Qu'aví lo cistèth dijà meitat plen, e lavetz : patatrum ! M'escapèi, vos ic pénsatz...

— Tè, los as aquí los tons plombs... Mès vivòsta ? que n'as enqüèra mèi en hons.

— Aqueths aquí, mossur, me hèn pas mèi mau. Que son deus vielhs. Mès se los voletz tirar, que vos pagarèi.

— Com vòs me pagar? Qu'ès praube com lo Jòb.

— Mès lo Pilula s'a metut devath l'escalèr ua mesura de castanhas. Ves ne balharèi entà har iròlas.

— Ond las as panadas?

— Tè, pardí, au Persilhon... Que n'a, sap pas çò qué se'n har... Mès que'm sembla aimatz pas las castanhas... Bò! sàbetz, lo Persilhon qu'a tanben ua bèra vinha, qui se vorré vrenhada un chic. Los arradims, los àimatz totun...